Appel iværksat den 8. september 2021 af Global Silicones Council, Dow Silicones UK Ltd, Elkem Silicones France SAS, Evonik Operations GmbH, Momentive Performance Materials GmbH, Shin-Etsu Silicones Europe BV og Wacker Chemie AG til prøvelse af dom afsagt af Retten (Ottende Udvidede Afdeling) den 30. juni 2021 i sag T-519/18, Global Silicones Council m.fl. mod ECHA

(Sag C-559/21 P)

(2021/C 462/34)

Processprog: engelsk

Parter

Appellanter: Global Silicones Council, Dow Silicones UK Ltd, Elkem Silicones France SAS, Evonik Operations GmbH, Momentive Performance Materials GmbH, Shin-Etsu Silicones Europe BV og Wacker Chemie AG (ved avocat R. Cana, avocate E. Mullier og solicitor Z. Romata)

De andre parter i appelsagen: American Chemistry Council, Inc. (ACC), Det Europæiske Kemikalieagentur (ECHA), Forbundsrepublikken Tyskland og Europa-Kommissionen

Appellanterne har nedlagt følgende påstande

— Rettens dom i sag T-519/18 ophæves.

— Den anfægtede afgørelse annulleres (1).

— Subsidiært hjemvises sagen til Retten med henblik på realitetsbehandling af appellanternes annullationssøgsmål.

— Indstævnte tilpligtes at betale sagsomkostningerne, herunder omkostningerne i forbindelse med sagen for Retten og intervenienternes omkostninger.

Anbringender og væsentligste argumenter

Til støtte for appellen har appellanterne fremsat følgende anbringender:

For det første begik Retten en retlig fejl og fejlfortolkede bilag XIII til REACH-forordningen (2) og Kommissionens forordning nr. 253/2011 (3), idet den fastslog, at BCF-data har »forrang« eller »vejer tungere« end andre data ved vurderingen af B/vB-egenskaber, og at indstævnte ikke foretog et åbenbart urigtigt skøn, da det fandt, at BCF-værdierne vejede tungere.

For det andet begik Retten en retlig fejl og fejlfortolkede bilag XIII til REACH-forordningen, idet den fastslog, at indstævnte ikke havde begået en åbenbar fejl ved at undlade at tage relevansen af den hybride karakter af D4, D5 og D6 i betragtning, og fordrejede appellanternes anbringender og det bevismateriale, der var blevet fremlagt i denne sammenhæng, og tilsidesatte herved appellanternes ret til at blive hørt.

For det tredje begik Retten en retlig fejl og fejlfortolkede bilag XIII til REACH-forordningen, idet den fastslog, at indstævnte ikke havde begået en åbenbar fejl ved at undlade at tage data, der var fremkommet under relevante forhold, i betragtning, og fordrejede appellanternes anbringender og det bevismateriale, der var blevet fremlagt i denne sammenhæng, og tilsidesatte herved appellanternes ret til at blive hørt.

For det fjerde begik Retten en retlig fejl ved vurderingen af beviserne og fordrejede de beviser, der var blevet fremlagt for den.

(1) ECHA’s afgørelse af 27.6.2018 om opførelse af octamethylcyclotetrasiloxan (D4), decamethylcyclopentasiloxan (D5) og dodecamethylcyclohexasiloxan (D6) på listen over stoffer, der er identificeret med henblik på senere at blive optaget i bilag XIV til Europa-Parlamentets og Rådets forordning (EF) nr. 1907/2006 af 18.12.2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT 2006, L 396, s. 1, berigtiget i EUT 2007, L 136, s. 3).

(2) Kommissionens forordning (EU) 2018/35 af 10.1.2018 om ændring af bilag XVII til Europa-Parlamentets og Rådets forordning (EF) nr. 1907/2006 om registrering, vurdering og godkendelse af samt begrænsninger for kemikalier (REACH) for så vidt angår octamethylcyclotetrasiloxan (D4) og decamethylcyclopentasiloxan (D5).

(3) Kommissionens forordning (EU) nr. 253/2011 af 15.3.2011 om ændring af bilag XIII til Europa-Parlamentets og Rådets forordning (EF) nr. 1907/2006 om registrering, vurdering og godkendelse af samt begrænsninger for kemikalier (REACH).